2 aprilie 2025

**Astăzi s-a lansat prima rundă DiscoverEU din 2025: 1.485 de tineri din România vor avea oportunitatea să exploreze Europa călătorind cu trenul**

* Comisia Europeană oferă în cadrul acestei runde 36.000 de permise de călătorie
* Sunt eligibili să se înscrie tinerii născuți între 1 iulie 2006 (inclusiv) și 30 iunie 2007 (inclusiv), rezidenți într-un stat membru UE sau într-o țară terță asociată la programul Erasmus+ (Islanda, Liechtenstein, Macedonia de Nord, Norvegia, Serbia și Turcia)
* Perioada de înscriere este 2 aprilie 2025 (ora 13:00, ora României) – 16 aprilie 2025 (ora 13:00, ora României)
* Tinerii selectați vor putea călători în perioada 1 iulie 2025 – 30 septembrie 2026

**Pentru această nouă rundă, tinerii din România pot aplica pentru unul din cele 1.485 de permise de călătorie alocate la nivel național.**

Tinerii eligibili se pot înscrie accesând [Portalul European pentru Tineret](https://youth.europa.eu/discovereu_ro). Pentru a intra în posesia unui permis gratuit de călătorie, ei trebuie să completeze corect formularul de înscriere, să răspundă la un quiz despre Uniunea Europeană și oportunități ale UE pentru tineri și la o întrebare care va facilita departajarea celor înscriși. Câștigătorii vor putea călători în Europa individual sau în grup de până la 5 persoane, pe o durată de cel puțin 1 zi și cel mult 30 de zile.

Tinerii selectați vor beneficia și de un card cu peste 40.000 de reduceri la transport public, cultură, cazare, mâncare, sport și alte servicii disponibile în țările eligibile. De asemenea, cei care optează pentru un permis flexibil vor avea posibilitatea de a rezerva gratuit până la 4 locuri prin intermediul sistemului online pus la dispoziție de contractant în aplicația mobilă DiscoverEU.

Tinerii care vor fi selectați vor putea beneficia de sesiuni de pregătire înainte de plecare din partea Agenției Naționale Erasmus+ (ANPCDEFP), iar în timpul călătoriei pot avea ocazia să cunoască alți călători la întâlnirile de tip Meet-up organizate de Agențiile Naționale Erasmus+ din alte țări.

Includerea este una dintre prioritățile programului Erasmus+, astfel încât participanții cu dizabilități pot primi sprijin suplimentar pe parcursul călătoriei lor.

**Context**

Inițiativa DiscoverEU a fost lansată în anul 2018 și a fost inclusă, ulterior, în programul Erasmus+. Prin intermediul DiscoverEU, tinerii de 18 ani au ocazia de a explora diversitatea Europei, de a afla mai multe despre patrimoniul său cultural și istoria sa și de a cunoaște persoane de pe întregul continent.

Din 2018, peste 1,5 milioane de tineri au aplicat pentru cele 355.000 de premise de călătorie disponibile.

La runda anterioară, din octombrie 2024, au candidat 3.786 de tineri din România, dintre care 1.485 au primit un permis de călătorie. În total, din 2018 până în prezent, aproximativ 40.000 de tineri din România au aplicat în cadrul inițiativei DiscoverEU, dintre care aproape 14.500 au primit un permis de călătorie.

Conform unui studiu realizat de Comisia Europeană, 72% dintre candidați au declarat că în contextul DiscoverEU au călătorit pentru prima dată cu trenul din țara de reședință. Pentru mulți a fost și prima dată când au călătorit fără părinți sau adulți însoțitori, iar majoritatea tinerilor au indicat că au devenit mai independenți. Experiența DiscoverEU le-a oferit o mai bună înțelegere a altor culturi și a istoriei europene. De asemenea, le-a îmbunătățit abilitatea de a comunica într-o limbă străină. Peste două treimi au spus că nu și-ar fi putut finanța permisul de călătorie fără DiscoverEU.

Agenția Națională pentru Programe Comunitare în Domeniul Educației și Formării Profesionale – ANPCDEFP, instituția care implementează programul Erasmus+ în România, sprijină călătorii români DiscoverEU prin punerea la dispoziție a resurselor digitale de învățare și informare DiscoverEU de pe site-ul web [eurodesk.ro](https://youth.europa.eu/discovereu_ro), prin întâlniri online de pregătire și printr-un newsletter dedicat viitorilor călători.

Pentru mai multe informații accesați [secțiunea DiscoverEU](https://youth.europa.eu/discovereu_ro) de pe Portalul European pentru Tineret. Pe Portal există și o secțiune dedicată poveștilor foștilor călători DiscoverEU, care poate fi consultată [aici](https://youth.europa.eu/stories_ro) (prin selectarea, din meniul afișat, a țării *România* și a temei *DiscoverEU*).

*„Am învățat din această călătorie cât de diferite sunt popoarele europene, dar în același timp câte lucruri avem cu toții în comun. Cu siguranță că îmi voi aminti mereu de această experiență care mi-a schimbat viața și felul în care privesc lumea!” (Darius, fost călător din România, al cărui testimonial complet este disponibil [aici](https://youth.europa.eu/node/34181_ro))*

*Pentru mai multe detalii despre inițiativa DiscoverEU, vă rugăm să contactați:*

*Miruna Covaci-Zăvoi - Responsabil Comunicare ANPCDEFP* *miruna.covaci@anpcdefp.ro* */ 031 131 3079*

*Alexandra Duică – Coordonator național Eurodesk*

*alexandra.duica@anpcdefp.ro* */ 021 201 0742*